RPCเร่งสรุปลงทุนโซลาร์แทนโรงกลั่น
“ระยองเพียวฯ” เหลือสต๊อกน้ำมันขายได้แค่ปลายเดือนนี้ เร่งสรุปแผนลงทุนใหม่ทดแทนธุรกิจเดิม
9 ก.พ. 2555

“ระยองเพียวฯ” เหลือสต๊อกน้ำมันขายได้แค่ปลายเดือนนี้ เร่งสรุปแผนลงทุนใหม่ทดแทนธุรกิจเดิม
นางศิรพร กฤษณกาญจน์ ผู้จัดการใหญ่ บริษัท ระยองเพียวริฟายเออร์ (RPC) เปิดเผยว่า หลังจากที่บริษัท ปตท. (PTT) หยุดส่งวัตถุดิบให้แก่บริษัทตั้งแต่วันที่ 1 ก.พ.ที่ผ่านมา ส่งผลให้ขณะนี้บริษัทใช้วัตถุดิบที่เหลืออยู่ไปในการผลิตหมดแล้ว จึงมีความจำเป็นต้องหยุดการผลิตลงอย่างไม่มีกำหนดเวลา ตั้งแต่วันที่ 7 ก.พ.นี้เป็นต้นไป 
ทั้งนี้ บริษัททำการหยุดการผลิตอย่างปลอดภัยตามขั้นตอนและมาตรฐานสากลทุกประการ และบริษัทจะบำรุงรักษาเครื่องจักรต่างๆ ให้อยู่ในสภาพพร้อมนำไปใช้เพื่อให้เกิดประโยชน์สูงสุดต่อไป อย่างไรก็ตาม บริษัทยังคงมีสต๊อกน้ำมันสำเร็จรูปที่สามารถจำหน่ายได้อีกระยะเวลาหนึ่ง
นายสัจจา เจนธรรมนุกูล ประธานกรรมการ บริษัท ระยองเพียวริฟายเออร์ กล่าวว่า บริษัทยังมีน้ำมันสำเร็จรูปจำหน่ายได้ถึงปลายเดือนนี้ หลังจากนั้นคงต้องหยุดธุรกิจที่เกี่ยวข้องกับน้ำมันทั้งหมด และหันมาดูแลธุรกิจในเครือที่มีอยู่ ทั้งธุรกิจขนส่งและธุรกิจศูนย์การค้าที่ทำร่วมกับบริษัท สัมมากร (SAMCO)
“ขณะนี้ผู้บริหารอยู่ระหว่างพิจารณาแผนลงทุนธุรกิจพลังงานทางเลือกประเภทโซลาร์เซลล์ มูลค่าประมาณ 2,000 ล้านบาท เพื่อนำมาทดแทนธุรกิจหลักที่หยุดไป โดยปัจจุบันบริษัทมีเงินทุนอยู่แล้ว 500 ล้านบาท และจำเป็นต้องกู้เงินเพิ่มอีกประมาณ 2,000 ล้านบาท อย่างไรก็ตาม ไม่มั่นใจว่าแผนลงทุนดังกล่าวจะได้ข้อสรุปภายในปีนี้หรือไม่” นายสัจจา กล่าว